ফিরে আসতে আসতে বাতাসিয়া ল্যুপে উঠলাম। এখানে স্থাপন করা হয়েছে দ্বিতীয় বিশ^যুদ্ধে শহীদ গোরখা সৈন্যদের মনুমেন্ট। শহীদ স্মৃতিস্তম্ভ। একটা সুউচ্চ টাওয়ার ও বিশাল দেহের দুঃসাহসিক গোরখা সৈন্য রাইফেল নিয়ে দাঁড়িয়ে আছে। মনুমেন্টের চারপাশ ঘুরে ঘুরে দেখলাম, ছবি তুললাম। পাহাড়ের চারদিকে মেঘেঢাকা আকাশছোঁয়া পাহাড়ের সারি। এখান থেকে দূরবীনের মাধ্যমে দেখা যায় সিকিমের তুষারে ঢাকা অঞ্চল, হিমালয়ের পর্বতশ্রেণি, নেপালের কিছু অংশ এবং দার্জিলিংয়ের স্থানীয় ঐতিহ্যবাহী নানা স্থাপনা। মুগ্ধ চোখে বিস্মিত হৃদয়ে শুধু দেখলাম অপলক। স্থানীয় রাজার পোশাকে কয়েকজন মানুষ দেখলাম। বেশ রাজসিক পোশাক। বাতাসিয়া ল্যুপে শীতের কাপড়চোপড় পাওয়া যায় বেশ সস্তায়। মাফলার আর শীতের টুপি কিনে চললাম এবার রক গার্ডেনের উদ্দেশে।